D. Čaplovič, poslanec: (2003-12-03):
Preto len stručne zopakujem, že kým vládny návrh zákona o Slovenskom rozhlase je oproti dnešnému zneniu zákona pozitívnou zmenou, mnohé zase pozmeňujúce návrhy zo strany poslancov vládnej koalície sú výrazom istej, by som povedal, nevyrovnanosti vo vzťahu, čo sa schválilo v ústrednom orgáne štátnej správy na ministerstve, vo vláde Slovenskej republiky a potom, čo sa prijíma v gestorskom výbore, konkrétne v našom výbore pre médiá. Pri tejto príležitosti chcem však spomenúť a vyzdvihnúť významné špecifikum Slovenského rozhlasu, ktoré by sme aj pri prerokúvaní tohto zákona mali mať veľmi na zreteli. Na rozdiel od Slovenskej televízie je Slovenský rozhlas reálnou kultúrnou inštitúciou, ktorá si v našich pomeroch, ja si dovolím na tomto váženom fóre, i keď baviacom sa fóre, povedať,  plní nadpriemerne svoje úlohy a odrazom toho je aj poslucháčska priazeň, ktorá skutočne teší. Niežeby nebolo čo vylepšovať, ale musím vás i verejnosť upozorniť, že Slovenský rozhlas je ďalším príkladom často, a neviem si to vysvetliť, istej zaslepenej politiky vládnej moci alebo tých, čo sú pri moci, že všetko, čo ako tak funguje v Slovenskej republike, treba, obrazne povediac, zničiť. Slovenskému rozhlasu sme nezvýšili dostatočne požadované koncesionárske poplatky v miere, ktoré by riešili jeho finančné problémy, hoci vzhľadom na služby, ktoré verejnosti poskytuje, by to bolo obhájiteľné.  Najmä všemocné ministerstvo financií pristupuje k Slovenskému rozhlasu zaujato a nespravodlivo. Predhadzuje mu ako príklad hodný nasledovania deštrukčnú pseudoreformu, ktorá sa sčasti deje aj v súčasnom období v Slovenskej televízii a v rozpočte na budúci rok je k nemu v úvodzovkách štedré tak, aby rozhlas musel likvidovať väčšinu svojho programu. Považujem to za chybu. Stále dúfam, že pri rokovaní o štátnom rozpočte sa aj vo vládnej koalícii nájdu poslanci, ktorí sa s takýmto postojom nestotožnia, to, čo sa deje vo vzťahu k Slovenskému rozhlasu. Ale nejde tu len o kultúrnu aroganciu akejkoľvek moci. Som presvedčený, že pozmeňujúci návrh, ktorý má rozšíriť, znovu tu podotýkam, počet členov rady, aj keď to bolo podrobené v diskusii, teda v poznámke k môjmu vystúpeniu zo strany pána Miššíka, kolegu poslanca, kritike, má v prípade Slovenského rozhlasu poslúžiť aj ako nástroj na výmenu vedenia Slovenského rozhlasu. To tu podčiarkujem, pamätajte nato, že sa tak môže stať, dosadenie politicky lojálnych ľudí do vedenia tejto významnej, skutočne schopnej kvalitnej verejnoprávnej inštitúcie. Preto opäť až definitívne znenie zákona ako celku rozhodne, či zaň bude poslanecký klub strany Smer hlasovať. V zmysle rokovacieho poriadku Národnej rady Slovenskej republiky žiadam zo spoločnej správy, vážený pán spravodajca, výborov Národnej rady Slovenskej republiky o prerokovaní vládneho návrhu zákona o Slovenskom rozhlase, tlač č. 396a, dať na osobitné hlasovanie body č. 22, 23, 26, 27, 33, 34 a 41. Ďalej v zmysle rokovacieho poriadku Národnej rady predkladám nasledujúce pozmeňujúce návrhy, o ktorých navrhujem hlasovať vcelku, lebo je to jeden návrh, i keď sa to týka  štyroch častí, áno, aj 41, to je posledný bod 41. Po prvé. K § 16 ods. 1. Vypúšťajú sa slová „vymenúva vláda Slovenskej republiky“ a za slovo „ktorý“ doplnia sa slová, „navrhuje Národnej rade po jednom zástupcovi Slovenská komora audítorov, Slovenská komora komerčných právnikov a Slovenská komora daňových poradcov“, za slová, citujem, „ustanovené v § 10“ doplniť novú vetu, „členov komisie volí Národná rada“. Odôvodnenie: Podobne ako u členov rady, aj členov komisie by mala voliť Národná rada ako zastupiteľský orgán celej verejnosti, občanov Slovenskej republiky, nielen voličov vládnej koalície. V podstate ide o odpolitizovanie nominácie do tohto kontrolného orgánu. Po druhé. K § 16 ods. 2. V prvej vete nahradiť slová „vládu Slovenskej republiky“ slovami „predsedu Národnej rady“ a slovo „vymenovanie“ nahradiť slovom „voľbu“. V druhej vete nahradiť slová „vládu Slovenskej republiky“ slovami „predsedu Národnej rady“. To je v zhode s odôvodnením k bodu 1. Po tretie. K § 16 ods. 3. Nahradiť slová „vláda“ slovami „Národná rada“. Tiež odôvodnenie v duchu bodu 1 a napokon podobne zhodne k bodu 1 s odôvodnením k § 23 ods. 5 slová „vláda vymenuje“ nahradiť slovami „Národná rada zvolí“. Ďakujem a tento pozmeňujúci návrh dávam pánu spravodajcovi na jeho milovaný stolík. Nech sa páči. (Potlesk.)